32000D0367
L 133/26
JURNALUL OFÍCIAL AL UNIUNII EUROPENE
DECIZIA COMISIEI
din 3 mai 2000
de punere în aplicare a Directivei 89/106/CEE a Consiliului referitor la clasificarea performanțelor de rezistență la foc a produselor pentru construcții, lucrărilor de construcție sau părților acestora
[notificată cu numărul C(2000) 1001]
(Text cu relevanță pentru SEE)
(2000/367/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/106/CEE a Consiliului din 21 decembrie 1988 privind apropierea actelor cu putere de lege și actelor administrative ale statelor membre referitoare la produsele pentru construcții (1), astfel cum a fost modificată prin Directiva 93/68/CEE (2), în special articolele 3, 6 și 20,
întrucât:
(1)
Articolul 3 alineatele (2) și (3) din Directiva 89/106/CEE prevăd că, pentru a ține seama de diferitele niveluri de protecție pentru lucrările de construcție care pot exista la nivel național, regional sau local, fiecare cerință esențială să poată da naștere la stabilirea unor clase în documentele interpretative. Aceste documente au fost publicate în Comunicarea Comisiei privind documentele interpretative ale Directivei 89/106/CEE (3) a Consiliului.
(2)
Punctul 4.2.1 din documentul interpretativ nr. 2 justifică necesitatea de a institui niveluri diferite pentru cerința esențială de siguranță la foc, în funcție de tipul, utilizarea și amplasarea lucrării de construcție, planul de ansamblu și disponibilitatea mijloacelor de urgență.
(3)
Punctul 2.2 din documentul interpretativ nr. 2 enumeră o serie de măsuri privind îndeplinirea cerinței esențiale de „siguranța la foc”, care contribuie la definirea unei strategii de siguranță la foc, strategie care poate varia de la un stat membru la altul.
(4)
Punctul 4.3.1.3 din documentul interpretativ nr. 2 identifică una din măsurile prioritare în statele membre privind rezistența la foc a produselor pentru construcții și/sau a părților din lucrările de construcție.
(5)
Pentru a permite evaluarea rezistenței la foc a produselor pentru construcții și a lucrărilor de construcție sau a părților acestora, soluția armonizată constă într-un sistem de clase care este inclus în documentul interpretativ nr. 2.
(6)
Acest sistem de clase a fost adaptat la progresul tehnic în cadrul unui mandat din partea Comisiei către organismele europene de standardizare, CEN și Cenelec.
(7)
Articolul 6 alineatul (3) din Directiva 89/106/CEE prevede că statele membre pot determina nivelurile de performanță ce trebuie respectate pe teritoriul lor doar în limitele clasificărilor adoptate la nivel comunitar și cu condiția utilizării tuturor claselor, a anumitor clase sau a unei singure clase.
(8)
Măsurile prevăzute în prezenta decizie sunt conforme cu avizul Comitetului permanent pentru construcții,
ADOPTĂ PREZENTA DECIZIE:
Articolul 1
Sistemul de clasificare adoptat la nivel comunitar pentru performanța în materie de rezistență la foc a produselor pentru construcții, lucrărilor de construcție și părților acestora este cel prezentat în anexă.
Articolul 2
Prezenta decizie se adresează statelor membre.
Adoptată la Bruxelles, 3 mai 2000.